《潇湘逢故人慢 送王亦世归汉阳兼寄怀人》
清代·陈维崧

西风湘楚，正湘竹如啼，湘禽如舞。湘岸飞湘雨。更渌水微波，青山可数。

几幅烟帆，采不尽、白蘋红杜。想此际，仙令归舻，一派江山今古。

女娥祠，巴子国，看历历晴川，萋萋芳树。风外催津鼓。

恰人在洞庭，秋盈橘浦。官舫瑶琴，总弹破、沙清月苦。

倩楚塞、白雁同归，并寄阿戎此语。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。